SON'VARACHIM SUNGTTAM:
Ostorianche Zome ... Kitle Khore?
 2012 voros sompunk pondra dis astanam, Dil'lint monisponna bhaili bolatkarachi ghoddnni ghoddli. Te ghoddnniechea gombhirponnan puray des haloun uddoylo... tantum Gõy raj-ui hal'lem koxem dista. Oxem dispa fattlem karonn? - Active Citizens Forum Ponda, Nari Shakti Ponda ani India Against Corruption hannim Dezembrache 26ver Fonddem xarant te ghoddnne add nixed ugtaunk vati pettoun pursanv kaddlem.
 - Bailancho Ekvott ani India Against Corruption (IAC) hannim sangatan Miramar vati pettoun zagronn korun, Bharotbhor zavpi nixedak tenko dilo.
 - Moddganvchea Aquem vattarantlea nagrikamni-i aplo nixed ugtaunk Moddganvchea xarant vatinchi mirvonnuk kaddli.
 - Bailancho Saad sonvsthen-ui nixedachi zomat ghoddoun haddli.
 - Womens' of India he-ui zomean Ponnje Azad Moidanar nixedachi zomat gheun men-vati pettounchi karyavoll keli.
 - Voice of Velim zomean Osonnemchea Lohia Chovker Janerache 3rer vatinchem pursanv kelem ani magnnea-zomat ghoddoun haddli.
 - Dil'lint ghoddlole te krur ghoddnniecher aplo rag ugtaunk, Mahila Patanjali Yog hea zomean Gõychea sogllea ostorianche torfen Gõycho Rajpal Bharat Vir Wanchoo haka Janerache 2rer nivedon bhettoylem.
 Dil'lintli bolatkarachi vaitt ghoddnni, voir ul'lekh kelolea ani her khubxea Gõychea pongddank rostear yeun pursanvam, mirvonnuko kaddunk, vati pettounk, magnnim korunk, nivedonam bhettounk itli bhair kaddta ti gozal mhaka vichitruch disli. Hanv chintunk poddlom. Toxem korpa fattlean tanchem anik koslem-i karonn nam mu oso ek dubav legit ailo. Khuinche gozalivelean nam khoro zaum yeta to dubav?
 Gõyant ostorianche zome ani zomeant asun-ui "ami azun-ui te ghoddnniecher nixed marunk nam mhonn amkam konnem-i bott dakounchem nhoi" hem tea fattlem tea zomeanchem karonn asum yeta kai?
 Vo hea zomeank khorench ontoskorn asa, ani taka lagunuch te rostear aile?
 Gõyant-ui cheddvam-ostoriancher bolatkar zatat, tanche khun kortat, Aguadche bondkhonnint kheast bhogpi Mahanand Naik bondkhonniche chear vonttim modem ravun, apunn marunk sodtalo tea cheddvak soroll fon korun sotayta... hem sogllem Gõychea Gõyant ghoddtanam voilea nixed marpi zomeank tacho matui tras zalolo disonam. Karonn, tednam konnuch hea vaittancher vo kaidea bhailea ghoddnniancher nixed marunk pursanvam-mirvonnuko kaddinam, vati pettoynam, rajpalak nivedonam bhettoynam, magnnim korinam! Karonn? Tednam he zome tem pulisamni pollevpachem mhonn fattim ani ogi ravtat kai? Punn oslea ghodnniam vellar pulis he sorkar cholovpi ani virodhi pokxa vori zatat, tannim te poristhitent kitem tori korchem oxi porjek tanche koddchean opekxa asun-ui te kainch korunk xokonant hem hea zomeank khub kall adim somzunk zai aslem oxem dista.
 Oxea sonvsthanche kednam-kednam mhaka ek tor churchure distat, nam zalear 'tankam orth nam' hi voll mhojea monant anik eke kolponechi bhor ghalta. Magir mhojeach monant hanv mhonntam - oslea sonvsthank teo 'jiyetat' oxem mhonnunk zainam, teo 'asat' oxem mat mhonnum yeta. Ani asta tacho sodanch faido zatoloch oxem dhorun cholunk zainam. Karonn teo uprant nanvak asum yetat, vo teo cholovpi nant mhonn toxea toxeo asat, vo tantuntlean konnak kainch korunk naka mhonn teo ubeo keloleo toxeoch asat. Tancho asun-ui faido nam, ani nasleo mhonn koslem luksonn-ui nam.
 Gõyant ostoriancher-ui khubxea rupamni onit ani akromonnam zatat hem konnuch nakarunk xokonam. Punn tim zaunchim nhoi mhonn azun-ui meren Gõychea ostorianche ani ostoriam khatir aslole zome vangdda yeun ostoriam add zavpi oniti add, akromonnanchea virodhant vavurlole disonant. Ani vavurleat zalear-ui tacho foll khuinch ani probhavikponnan disunk nam. Dusrea utramni, khubxea rupamni onitik sampoddlolea ostoriank apnnacher ailolea sonkoxtta add zhuzunk tankam mozot, tenko ani vell divpi ostorianche ek-ui sonvsthen Gõyche bhuyncher azun-ui toll dhorunk nam hem mat khorench khorem!
 Onitil ani akromonnank bolli poddlolea cheddvam-ostoriank khuincheach ostorianchea zomeanchim pursanv-mirvonnuko nakat, tanche khatir vati pettoun nixed kelolo naka.... tankam kornnio zai... aplea sangati bhoinnamni te-te oniticher upay ghetlole zai.... jea upayantlean Gõychea Gõyantle ostorie kodde konnuch oniticho ani kosleach akromonnancho bhirankull ani monisponna bhailo khell khellche poilim eka poros kitexech pavtti chint'tolo!
 Tea panvddeacher pavpachi dittay amchea Gõychea ostorianchea zomeam kodde asot? Hea prosnachem khoreponn dislearuch ti tachi zap thartoli mhonn somzotam. 